Tirsdag aften meddelte Aalborgs Borgmester Thomas Kastrup-Larsen (S), at han stopper på posten. Derfor talte han ud om sin beslutning live til TV2 Nord tirsdag aften. - Jeg har tænkt grundigt over det, og jeg har lysten og energien til at prøve noget nyt, og vi skal opstille vores spidskandidat to år før, der er valg. Faktísk skulle det være sket på mødet, der afholdes i aften, forklarer Thomas Kastrup-Larsen. Se hele interviewet med Thomas Kastrup-Larsen herunder: Lyst til noget andet Thomas Kastrup-Larsen, der for knap to måneder siden fyldte 50 år, har været byrådsmedlem i Aalborg i halvdelen af sit liv. De seneste valgperioder har han siddet tungt i borgmesterstolen, men den tid er meget snart forbi. - Lysten til at prøve noget andet vokser simpelthen i mig, og jeg har tidligere meldt ud, at jeg ikke ønsker at blive pensioneret fra borgmesterposten i Aalborg. Jeg har beklædt den i omkring ni og et halvt år, hvilket har været både spændende og fantastisk, men nu er tiden for mig også kommet til at give den videre, lyder det fra Thomas Kastrup-Larsen. I den seneste tid har Kastrup-Larsen været ramt af flere kritiske pressesager. - Det er jo noget, der slider, at sidde som borgmester og toppolitiker. Jeg var selv nede og vende med noget stress, hvilket var en hård omgang at komme igennem, som jeg er kommet helt over igen, erindrer  han og tilføjer - Det er klart, at når man er udsat for kritik, så påvirker det en som menneske, men det er ikke det, der er udslagsgivende for det her, undertsreger han. Fremtidens aspekter Hvem der skal udfylde den mangeårige borgmesters sko, vil han ikke pege på. Dog er der potentiale ifølge Thomas Kastrup-Larsen. - Vi har en række dygtige talenter, som har både evner og formatet til at overtage posten efter mig, men det er jo medlemmerne, der skal bestemme det, fortæller han. -	Der er nogle, som jeg kan se et større potentiale hos end andre, men det er medlemmerne, der skal træffe den afgørelse og stå for det valg. Det er ikke mig, der skal stå og udpege det, fastslår han. Hvad fremtiden bringer for den nuværende borgmester efter sin exit fra politik er dog endnu uvist. -	Jeg ved faktisk ikke præcis, hvad det ender med, jeg skal, men jeg kunne godt tænke mig at arbejde med erhvervsliv eller uddannelse. Men nu må tiden vise, hvad der skal ske, fortæller han og tilføjer. -	Jeg har ikke noget nyt job, jeg har skrevet under på. Tiden som borgmester Når han ser tilbage på sin tid i borgmesterstolen, så er der nogle helt særligt nedslagspunkter, som han fremhæver positivt. -	Den store transformation i Aalborg Øst, transportforliget med blandt andet at få den tredje limfjordsforbindelse gennemført, og så det samarbejde og de mennesker, jeg har mødt, gennem min tid som borgmester, det har formet mig og glædet mig. Det har betydet meget for mig, understreger han. Samtidig kan Thomas Kastrup-Larsen dog også fremhæve flere negative sider af medaljen. - Det med at vågne op om morgen og se tre pressehenvændelser, som skal besvares med det samme, det med at der skal følges med i, hvad jeg handler ind, og til sidst de ufattelige lange arbejdsdage, siger han med et skævt smil.

Opsummering:
Thomas Kastrup-Larsen (S) fortalte live til TV2 Nord om fremtidsplanerne for ham selv og partiet, samt baggrunden for beslutningen.